অবনিল এবার জানতে চাইল, কবে থেকে আশুরা পালন করা হয়?  বাবা বললেন, খ্রিস্টিয় দশম শতক থেকে সর্বজনীনভাবে  আশুরা পালন করা হচ্ছে। বাংলায় কয়েকশ বছর ধরে এ দিবস পালন করা হচ্ছে যথাযোগ্য মর্যাদায়। ঢাকার হোসেনী দালান হচ্ছে মুহররমের মূল কেন্দ্র। শিয়ারা মুহররমের প্রথম দশদিন শোকের প্রতীক কালো পোশাক পরে। এসময় তারা কোনো আনন্দ-ফূর্তি করে না, গান শোনে না, নাটক-সিনেমা দেখে না। এ মাসে তারা কোনো বিয়ের অনুষ্ঠানেরও আয়োজন করে না। এমনকি অনেকে ইমাম হোসেন (রাঃ)-এর পানির কষ্টের কথা মনে করে মাছও খায় না।    মুহররমের প্রথম দশদিনের প্রতিদিন ইমামবারাগুলোতে নারী-পুরুষ আলাদা আলাদাভাবে মজলিসে বসে। এসব মজলিসে ইমাম হোসেন (রাঃ)-এর শাহাদাত  বরণের ঘটনা বর্ণনা করা হয়। আর তার জন্য শোকগাঁথা আবৃত্তি করা হয়। এই শোকগাঁথাকে বলা হয় মারসিয়া। অনেকে বলে মর্সিয়া। মজলিস শেষে সবার মধ্যে খাবার বিতরণ করা হয়।    সপ্তম দিবসে মজলিসের সাথে সাথে শিরণিও বিতরণ করা হয়। আর আল্লাহর রহমত চাওয়া হয়। এ উপলক্ষে মজলিসে প্রচুর খাদ্য ও ফলমূল বিতরণ করা হয়। যারা আল্লাহর রহমত চায় তারা এসব খাদ্যদ্রব্যের যে কোনো একটি মানত করে এবং পরবর্তী একবছর ওই খাবার খায় না। যদি কারো দোয়া কবুল হয় তাহলে পরের বছর শিরণি দেয়ার প্রতিজ্ঞা করে। এই শিরণির সাথে কেউ কেউ রূপার তৈরি পাঞ্জা দেয়।